Amal
        
         (Libanon)
Store norske leksikon,Historie,Verdens historie og samtidshistorie,Asia,Libanons historie,Libanons samtidshistorie
Amal er en libanesisk politisk-religiøs bevegelse, militsgruppering og parti, dannet i 1974 av den iranskfødte imam Musa al-Sadr. Den het opprinnelig Harakat al-Mahrumin (De arveløses bevegelse). Amal var i 1980-årene en betydelig maktfaktor i den libanesiske konflikten, med en velutbygd militær styrke støttet av Syria. Amal skiftet flere ganger alliansepartner i konflikten. Dels kjempet bevegelsen sammen med PLO, men i siste halvdel av 1980-årene vendte den seg mot palestinerne i Libanon.
Amal har flere ganger vært involvert i harde kamper med Iran-støttede Hizbollah. Konfrontasjonene mellom de to har flere årsaker. Det har vært både en kamp om politisk hegemoni blant sjiittene og en forlengelse av rivaliseringen mellom Syria og Iran, som støttet hver sin part. Høsten 1990 trakk Amal, i likhet med de øvrige militsgrupperingene, seg ut av hovedstaden Beirut og lot seg delvis avvæpne. Ennå beholdt man en tid et militært nærvær i deler av Sør-Libanon.Ved valget på ny nasjonalforsamling i 1992 vant Amal seks seter. Amal er, med liten margin, det største sjiiapartiet i Libanon, selv om organisasjonen er militært svakere enn Hizbollah. Amal fikk ti representanter, mot Hizbollahs tolv, i det libanesiske parlamentsvalget i 2018. Organisasjonen ledes av Nabih Berri. Les mer i Store norske leksikon Libanons historie Libanon